b'\n_START_ARTICLE_\nSlaget ved Peachtree Creek\n_START_SECTION_\nSlaget\n_START_PARAGRAPH_\nGeneral Joseph E. Johnston havde trukket sig tilbage over Peachtree Creek, lige nord for Atlanta efter pres fra Unionsh\xc3\xa6ren. Johnston havde lavet en plan for et angreb mod en del af Thomas\' h\xc3\xa6r mens den krydsede Creeken. Den 17. juli, fik han et brev fra konf\xc3\xb8derationens pr\xc3\xa6sident Jefferson Davis som fratog ham ledelsen af h\xc3\xa6ren. Konf\xc3\xb8derationens politiske ledelse var utilfreds med Johnstons manglende aggressivitet overfor den st\xc3\xb8rre Unionsh\xc3\xa6r og udskiftede ham med Hood. I mods\xc3\xa6tning til Johnstons konservative taktik og fokusering p\xc3\xa5 at holde h\xc3\xa6ren intakt var Hood kendt for sin aggressive taktik og personlige tapperhed p\xc3\xa5 slagmarken (han var allerede blevet invalideret p\xc3\xa5 slagmarken flere gange). Hood overtog kommandoen og igangsatte et fors\xc3\xb8g p\xc3\xa5 en modoffensiv._NEWLINE_Den 19. juli erfarede Hood at Sherman havde delt sin h\xc3\xa6r. Thomas\' Army of the Cumberland skulle rykke direkte mod Atlanta, mens generalmajor John M. Schofield\'s Army of the Ohio og generalmajor James B. McPherson\'s Army of the Tennessee rykkede nogle kilometer mod \xc3\xb8st, tilsyneladende en tidlig forl\xc3\xb8ber for Shermans generelle strategi om at afsk\xc3\xa6re de konf\xc3\xb8dereredes forsyningslinjer ved at \xc3\xb8del\xc3\xa6gge jernbaneforbindelserne til byen. Thomas ville blive n\xc3\xb8dt til at overskride Peachtree Creek p\xc3\xa5 forskellige steder og ville v\xc3\xa6re s\xc3\xa5rbar b\xc3\xa5de ved overgangen og lige efter, inden han kunne n\xc3\xa5 at bygge brystv\xc3\xa6rn. Hertil kom, at generalmajorWilliam J. Hardee\'s korps ville have en sj\xc3\xa6lden 3-1 numerisk overv\xc3\xa6gt over Unionens IV Korps. Hood h\xc3\xa5bede s\xc3\xa5ledes p\xc3\xa5 at drive Thomas mod vest, l\xc3\xa6ngere og l\xc3\xa6ngere v\xc3\xa6k fra Schofield og McPherson, s\xc3\xa5 Sherman ville blive tvunget til at flytte sine styrker v\xc3\xa6k fra Atlanta._NEWLINE_Denne fordel forsvandt da de konf\xc3\xb8dererede ankom for sent til deres udgangsposition, og opdagede at hovedparten af Thomas\xc3\xb8 styrke allerede var p\xc3\xa5 sydsiden af Creeken og i forberedte stillinger i h\xc3\xb8jt terr\xc3\xa6n. Hood iv\xc3\xa6rksatte alligevel et frontalt angreb mod Unionens venstre fl\xc3\xb8j i n\xc3\xa6rheden af Peachtree Street, og de konf\xc3\xb8dererede var tvunget til at rulle ned langs Unionens linje, udsat for beskydning fra siden. P\xc3\xa5 et vist tidspunkt blev Unionens centrum tvunget tilbage, men fronten holdt, og de konf\xc3\xb8dererede tropper blev tvunget til at indstille angrebet ved solnedgang. P\xc3\xa5 det tidspunkt var centrum i kampen flyttet ca. 3 km vestp\xc3\xa5 til Howell\'s Mill Road. De samlede tab var p\xc3\xa5 6.506, heraf 1.710 til Unionen og 4.796 til Konf\xc3\xb8derationen._NEWLINE_Mange historikere har kritiseret den konf\xc3\xb8dererede taktik og udf\xc3\xb8relse, is\xc3\xa6r Hoods og Hardees. Johnston, som nok k\xc3\xa6mpede defensivt, havde allerede besluttet sig for at angribe ved Peachtree Creek, rent faktisk stammede planen om at ramme Army of the Cumberland n\xc3\xa5r den begyndte at krydse vandl\xc3\xb8bet fra ham. Hans lange tilbagetr\xc3\xa6kning efter Slaget ved Kennesaw Mountain er forst\xc3\xa5elig, da Sherman udnyttede sin numeriske overlegenhed til stadige flankeringsfors\xc3\xb8g. Hertil kom, at selv om han havde mistet et stort landomr\xc3\xa5de, var det lykkedes Johnston at forringe Shermans numeriske overlegenhed fra 2:1 ned til 8:5._NEWLINE_At udskifte ham med den frembrusende Hood lige f\xc3\xb8r slaget, er generelt blevet set som en fejl. Rent faktisk sendte Hood og adskillige andre generaler et telegram til Davis, hvor de bad ham om at tr\xc3\xa6kke ordren tilbage, idet de h\xc3\xa6vdede at det vil v\xc3\xa6re "farligt at udskifte den \xc3\xb8verstkommanderende for denne h\xc3\xa6r p\xc3\xa5 dette tidspunkt"). Hertil kom, at selv om Hoods generelle plan var gennemf\xc3\xb8rlig, eller endda inspireret, bet\xc3\xb8d enhedernes forsinkede ankomst, og at Hardee var for langsom til at inds\xc3\xa6tte hele sin styrke, og Hoods beslutning om at forts\xc3\xa6tte angrebet, da han opdagede at han havde mistet fordelen, at angrebet blev til et alvorligt og forudsigeligt nederlag.\n_START_SECTION_\nSlagmarken i dag\n_START_PARAGRAPH_\nSlagmarken er nu stort set blev bebygget. Tanyard Creek Park ligger i n\xc3\xa6rheden af centrum for slaget og rummer adskillige mindesten. Peachtree Battle Avenue erindrer om slaget.'